**Til berørte**

Dato: 28.05.2025

Vår ref.: 1398

Deres ref.:

# Varsel om utvidet planavgrensning - Detaljregulering for biogassanlegg på Undheim – Time kommune, plan 202502.

Det varsles for begrenset høring og utvidelse av planavgrensning for pågående detaljregulering for biogassanlegg på Undheim, gnr./bnr. 46/54 og 46/2 – Time kommune.

**Bakgrunn:**

I forbindelse med varsel om oppstart ble det fra Statsforvalteren påpekt at selv om formålet med planen er å legge til rette for bruk av overskuddsvarme fra kraftkrevende næring, må planområdet utvides dersom det er aktuelt med fremføring av ledningsnett mellom anleggene. Dette for å sikre at nødvendige utredninger og vurderinger for tiltaket gjennomføres innenfor planområdet.

Som følge av dette er planavgrensningen utvidet for å tilrettelegge for en trasé for etablering av varmerør mellom det planlagte anlegget og den kraftkrevende næringen (plan 0528.01).

**Tidligere behandling:**

Varsel om oppstart av detaljregulering for biogassanlegg på Undheim ble kunngjort 25.02.2025. I etterkant av varsel om oppstart er det besluttet å utvide planområdet for å muliggjøre bruk av overskuddsvarme fra nærliggende kraftintensiv virksomhet. Planinitiativet la til grunn at biogassanlegget skulle utnytte denne energien, og planutvidelsen er derfor nødvendig for å legge til rette for etablering av varmerør mellom anleggene.

Med den foreslåtte planutvidelsen, som inkluderer areal til fjernvarmetrasé, omfatter planområdet nå totalt ca. 151 dekar. Ny planavgrensning er vist med svart stiplet linje i vedlegg 1, mens tidligere planavgrensning er markert med rød linje.

Planprogrammet er oppdatert i tråd med endringen i planavgrensning.

**Endring av planavgrensning:**

Planavgrensningen er utvidet for å tilrettelegge for bruk av overskuddsvarme fra nærliggende kraftkrevende virksomhet. Biogassanlegget planlegger å benytte denne varmen, blant annet til tørkeprosesser knyttet til fosforfjerning og til oppvarming av bioreaktoren. Dette legger til rette for et synergisamarbeid mellom aktørene i området, hvor overskuddsvarme fra kraftintensiv virksomhet utnyttes i biogassproduksjonen, og biogass kan tilbakeføres til næringsaktørene som energikilde.

Planområdet er strategisk plassert nær et regulert område for kraftkrevende næring, noe som gir gode forutsetninger for effektiv utnyttelse av restvarme (25–50 °C). Samspillet mellom virksomhetene bidrar til økt energieffektivitet, redusert energitap og lokal energigjenvinning. Dette støtter opp under prinsippene for sirkulærøkonomi og gir potensial for redusert karbonavtrykk gjennom fornybar og lokal energibruk.

Det er lagt til rette for en varmetrasé på ca. 15 meters bredde langs eksisterende kommunal og privat veg, omtalt som «Gamlevegen» i planforslaget. Bredden skal sikre tilstrekkelig plass for varmerøret samt en tilhørende hensynssone på tre meter på hver side av røret (totalt seks meter).

Langs traséen går det også en høyspentkabel til TCP-anlegget. For å ivareta krav til sikkerhet og avstand, legges det opp til minimum 0,5 meter avstand mellom varmerør og høyspentkabel.

Sammenlignet med planavgrensningen ved varsel om oppstart, er grensen redusert i nord. Dette skyldes at det aktuelle området ikke lenger anses å bli berørt av tiltaket, og er derfor tatt ut av planområdet. Resterende området planlegges for biogassanlegg med tilhørende fosfortørking, adkomst- og internveger, samt jordforbedring av landbruksjord.

Planutvidelsen omfatter derfor nok areal til hensynssone for varmerør og avstand til eksisterende høyspentkabel. Dette gir nødvendig fleksibilitet og sikrer best mulig plassering av varmerøret i tilknytning til eksisterende vegnett.

**Planprosess og medvirkning**

Merknader og opplysninger som kan ha interesse for planarbeidet skal sendes skriftlig til:

Vial AS v/Tonje Undheim, Auglendsmyrå 17B, 4016 Stavanger, eller på epost til: [tu@vial.no](mailto:tu@vial.no). Kopi sendes til Time kommune, postboks 38, 4349 Bryne, eller til [post@time.kommune.no](mailto:post@time.kommune.no).

**Frist for merknad: 25.06.2025**

Alle mottatte dokumenter blir sendt kommunen sammen med planforslaget. Innspill får ikke egne svarbrev, men blir kommentert og vurdert av forslagsstiller, og blir en del av det samlede planmaterialet som sendes til kommunen for videre behandling. Ved utleggelse til offentlig ettersyn vil det igjen bli gitt en ny frist (til naboer/berørte/offentlige myndigheter) for å komme med merknader til det konkrete planforslaget.

Fullstendig varsel finnes elektronisk på: <https://www.time.kommune.no/kunngjeringar/>

Med vennlig hilsen

**Vial AS**

**Vedlegg:**

* Vedlegg 1 – Oversiktskart - Utvidet planavgrensning
* Vedlegg 2 – Justert planavgrensning
* Vedlegg 3 – Prinsippskisse